晚食菊羮
作者：司馬光
朝代：宋

paragraphs: 朝來趨府庭，飲啄厭腥羶。
況臨敲扑喧，憒憒成中煩。
歸來禠冠带，杖屨行東園。
菊畦濯新雨，綠秀何其繁。
平時苦目痾，滋味性所便。
采擷授廚人，烹瀹調甘酸。
母令薑桂多，失彼真味完。
貯之鄱陽甌，薦以白木盤。
餔啜有餘味，芬馥逾秋蘭。
神明頓颯爽，毛髮皆蕭然。
迺知愜口腹，不必矜肥鮮。
嘗聞南陽山，有菊環清泉。
居人飲其流，孫息皆華顛。
嗟予素荒浪，強爲簪緌牽。
何當葺弊廬，脫略區中緣。
南陽匄嘉種，蒔彼數畝田。
抱甕親灌溉，爛漫供晨餐。
浩然養恬漠，庶足延頽年。